Honderde bekendes meen 'die tyd is verby' | Maroela Media
'n Groep van meer as 300 Hollywood-bekendes, onder wie Reese Witherspoon, Sarah Jessica Parker, Blake Lively en Charlize Theron, het pas 'n splinternuwe veldtog teen seksuele misbruik en ongelykheid in die werkplek van stapel gestuur.
Die veldtog, Time's Up, is deur dié groep vroue in die vermaakbedryf begin nadat die eerste aantygings van seksuele aanranding en misbruik teen die bekroonde Amerikaanse rolprentvervaardiger Harvey Weinstein (65) gemaak is.
Die groep het die missie vir dié veldtog, waarvoor skenkings wyd en syd instroom, in 'n ope brief aan die New York Times uitgelê.
Die vroue het in dié brief gesê hulle het finaal besluit om die veldtog van stapel te stuur nadat hulle 'n brief van die National Farmworker Women's Alliance gekry het wat onder meer vertel hoe vroue wat in die landboubedryf werk ook dikwels die teiken van seksuele misbruik is. Volgens die ope brief het die groep besluit om die veldtog te begin wat beoog om "seksuele teistering op alle terreine en in verskeie lande hok te slaan".
Die doel van Time's Up is verder om geld in te samel om die slagoffers van seksuele teistering se regsonkoste te subsidieer. Meer as $14 miljoen (bykans R174 miljoen) is reeds vir die veldtog ingesamel. Volgens die groep het Oprah Winfrey, Shonda Rhimes, Reese Witherspoon, Jennifer Aniston, Meryl Streep, Steven Spielberg en Kate Capshawe groot bedrae uit hul uit sakke bygedra.
"Ons beoog om dié platform te gebruik om te baklei vir gelykheid vir vroue op alle tereine. Ons wil die slagoffers van seksuele teistering wêreldwyd 'n stem gee en ons wil hê hulle moet weet dat diegene wat hulle teister, verantwoordbaar gehou kan word. Ons staan by alle vroue om te sê: Time's Up [die tyd is verby] vir seksuele aanranding en -teistering en selfs ook marginalisering en ongelykheid in die werkplek," het Witherspoon gesê.
Bekendes soos Emma Stone, Eva Longoria en Jessica Biel het aanhangers wêreldwyd aangemoedig om ook hul stem by die veldtog te voeg. Die aanvanklike mikpunt vir die insameling staan steeds op $15 miljoen, maar dié teiken sal volgens die groep binnekort behaal word. Volgens die bekendes sal "elke sent" daarvan gebruik word om gelykheid in die werkplek te verseker en om vroue by te staan wat "voorheen slagoffers was, maar met dié veldtog 'n stem gekry het".
"Kom ons maak 'n Nuwejaarsvoorneme dié jaar om nie meer seksuele teistering en ongelykheid as normaal te aanvaar nie. Dis nié normaal nie," het Biel gesê.
"Vroue se stryd om erken te word in 'n werkplek wat deur mans gedomineer word, moet nou einde kry. Die tyd is op vir hierdie ondeurdringbare monopolie. Die tyd vir stilte is verby. Die tyd vir wag is verby. Die tyd toe ons diskriminasie en teistering aanvaar het, is heeltemal verby," het die aktrise Natalie Portman laat hoor.
Volgens The New York Times beoog die veldtog ook om aan te dring op wetgewing wat verseker dat maatskappye gestraf en beboet word wanneer daar seksuele teistering of ongelykheid in hul werkplek is. Time's Up beywer hom ook om maatskappye en individue af te raai om nié ooreenkomste met slagoffers aan te gaan wat hul verhoed om oor die teistering te praat nie.
Talle bekendes het sedert die aanvang van die veldtog aangedui dat hulle Sondag ter ondersteuning van die veldtog swart gaan aantrek tydens die jaarlikse Golden Globe-toekenningsgeleentheid wat by die Beverly Hilton-hotel in Kalifornië plaasvind.
Vir meer inligting oor die veldtog besoek Time's Up se skarefinansieringsblad.
Die wêreld in foto's – 2 Januarie 2018
O wonderlik. Moet ons hande klap vir hulle? Dit is mos eintlik wat hulle wil he – applous. Hulle sal enigiets doen en enigiemand uitverkoop vir 'n bietjie publisiteit en sal anderpad kyk as mense van hulle eie groepie die grense van die wet of moraliteit oorskry soos hulle in die 2016 VSA Pres verkiesing gedoen het. As mens hierdie saak wil ondersteun is daar beter (Christelike?) organisasies om te ondersteun eerder as hierdie klompie…
Die ANC regime en sy meelopers sal waarskynlik halleluja skree vir hierdie inisiatief. Hulle het mos elke jaar ook 'n 16-dae veldtog teen geweld teen vroue en kinders. Maar laat die SA boeregemeenskap dit net waag om teen plaasmoorde te mobiliseer, dan kraak die regime dit af as 'n rassistiese kampanje. Die ANC: meesters van dubbele standaarde!!
Hmm, en hoeveel van die wat 'seksuele teistering' skree daar is Hollywood, is nie dalk die eintlike skuldiges nie? Dis maklik om saam te speel tot iets nie meer na wense is nie, en dan te sê die ander party teister jou. Hoe ookal dit sy, ek hoop dat die ware slagoffers die hulp sal kry wat hul verdien, en dat 'elke sent' reg spandeer sal word.
Fantasties! Die tyd van stil bly is verby. Ek ondersteun enige veldtog wat daarop gemik is om vrouens te beskerm teen seksuele misdaad.
Nou moet daar ingesamel word vir hul regsgeding. Elkeen van hulle is baie ryker as die gesamentlike kostes. Dis eintlik n grap.